Utugurube dutatu
Igice: Foreign fiction
Insanganyamatsiko: Yafatiwe ku mugani muremure w’icyongereza “Three little pigs" bawucira abana

Kera habayeho utugurube dutatu tukibera mu
ishyamba.
Akagurube ka mbere kitwaga Nifi Nifi, aka
kabiri kakitwa Nufu Nufu, naho aka gatatu
kakitwa Nafa Nafa. Umunsi umwe, imvura yaraguye, umuyaga
ukajya uhuha uti “wuuu! Wuuu!” Nuko twa
tugurube dutatu turakonja cyane, twigira inama
yo kujya kugama mu rutare rwari hafi aho.
Tugeze muri rwa rutare, dushaka kwinjizamo
imitwe, ariko dusangamo ikirura gisinziriye,
kigona kiti “zzz.” Tugikubise amaso tugira
ubwoba, duhinda umushyitsi, dutekereza ko
gishobora kubyuka kikaza kuturya.Twiruka kibuno mpamaguru. Tari, tari, tari, tari...
tugenda dushaka aho kwihisha. Tugeze kure
y’urwo rutare, utugurube dutatu, turicara
kugira ngo turuhuke, tukajya duhumeka
twahagira.
Akagurube gakuru muri two Nafa Nafa
karekeraho kwahagira, karavuga kati “ntabwo
twakomeza kuba ahantu harangaye gutya
muri iri shyamba. Reka twese twubake inzu
izajya iturinda imvura, umuyaga n’izindi
nyamaswa zishaka kuturya nk’ikirura.” Nuko akagurube Nifi Nifi k’akanebwe muri
twose gatega amatwi. Karavuga kati “icyo
gitekerezo ni cyiza! Tugomba kwirinda ikirura.
Ngiye kubaka inzu y’ibyatsi. Ngiye kwikorera
umutwaro w’ibyatsi byumye kuko byoroshye
kuboneka. Nshobora kwiyubakira inzu mu
munsi umwe gusa, hanyuma nkiryamira
nkaruhuka.” Nufu Nufu yo yakundaga gukora ariko
ntiyigore cyane. Iravuga iti “jye ngiye kubaka
inzu y’ibiti. Ngiye kwikorera imitwaro y’ibiti. Ibiti
biboneka hose, kandi kubyikorera ntibiremera.
Sinshaka rero kwivuna.” Nafa Nafa, ni yo yari nkuru muri zose,
kandi ni yo yari izi ubwenge. Iti “njyewe
ndubakisha amabuye. Ndabizi amabuye
aragoye kuyabona, aranaremera kuyikorera
kandi bizafata igihe kinini, ariko ibyo nta cyo
bitwaye kuko inzu izaba ikomeye.”
Utugurube Nifi Nifi na Nufu Nufu dusubiza
Nafa Nafa tuyikwena tuti “ibyo birakureba.”
Nuko twa tugurube twose tujya kubaka inzu
zatwo. Zirangiye buri kagurube gataha mu nzu
yako. Cya kirura kiza kumara iminsi myinshi
gisinziriye, maze aho gikangukiye cyumva
kirashonje cyane.
Amara yacyo akagonga ati “ruuuruuu!” Ikirura
kirahuma kiti “huuu, huuu, huuu!” Cyigira
inama yo kujya gushaka icyo kurya.
Nuko gihubuka muri rwa rutare cyabagamo,
kirara muri rya shyamba, hashize akanya,
gitangira gutega ugutwi no kureba hirya no hino
maze kirabukwa Nifi Nifi yinjira mu kazu kayo
k’ibyatsi. Kirahuma kiti “huuu, huuu!” Gikubita
igitwenge kiti “kwekwekweee! kwekweekweee!
Akagurube gato! Ibiryo biryoshye by’uyu munsi
byabonetse.”
Ikirura kihageze kirakomanga. Akagurube Nifi Nifi
gashigukira hejuru kavuye mu bitotsi, gahengeza
mu mwenge w’urugi kabona umutwe wa cya
kirura. Kagira ubwoba bwinshi maze cyigira
inama yo kwanga gukingura urugi. Nuko
ikirura kikajya kivuga mu kajwi gatuje, gatuje
cyane kiti “wa kagurube we, wa kagurube we,
nkingurira.” Ka kagurube karasubiza kati “oya,
oya, singukingurira. Uri ikirura gishaje cy’ikigome,
singukingurira.”
Nuko, Ikirura kigira inyuma kigarukana imbaraga
nyinshi maze gihuha ka kazu kiti “pfuuu, pfuuu!”
Muri ako kanya akazu ka Nifi Nifi karatumuka
ngo pfaaa! Nifi Nifi ibaduka yiruka, ijya
gucumbika mu nzu y’ibiti kwa Nufu Nufu. Cya kirura cyiruka kigana kwa Nufu Nufu.
Kigezeyo, kibona akagurube ka kabiri.
Kirishima, kiti “mbega byizaaaa! Noneho
ndarya utugurube tubiri twose!” Ikirura
kihageze gisunika urugi gisanga ruradadiye.
Nuko kikajya kivuga mu kajwi gatujeee, gatuje
cyane kiti “mwa tugurube mwe, mwa tugurube
mwe, mukingure.”
Ariko twa tugurube turasubiza tuti “oya, oya,
ntitugukingurira. Uri ikirura gishaje cy’ikigome,
ntitugukingurira.” Nuko ikirura cyigira inyuma
kigarukana imbaraga nyinshi maze gihuha ka
kazu ngo “pfuuu, pfuuu!”
Muri ako kanya ka kazu ka Nufu Nufu no
hasi ngo baaaa! Nuko Nifi Nifi na Nufu Nufu
zibaduka ziruka zijya gucumbika mu nzu
y’amabuye kwa Nafa Nafa. Cya kirura kibibonye gityo, gikomeza
kwirukankana twa tugurube tubiri kigana kwa
Nafa Nafa ariko tugitangayo.
Kibona akagurube ka gatatu gakingurira twa
tugurube tubiri, kirishima cyane kiti “mbega
byizaaaa! Noneho ndarya utugurube dutatu
twose!” Gitangira gukomanga.
Ikirura gisunika urugi gisanga rudadiye. Nuko
kikajya kivuga mu kajwi, gatuje cyane kiti
“mwa tugurube mwe, mwa tugurube mwe,
mukingure.” Ariko twa tugurube turasubiza
tuti “oya, oya, ntitugukingurira.” Uri ikirura
gishaje cy’ikigome, ntitugukingurira.” Nuko
ikirura cyigira inyuma, kigarukana ibakwe
maze gihuha ka kazu ngo “pfuuu! Pfuuu!”
Ariko noneho inzu ntiyagwa, kirongera kiti
“pfuuu, pfuuu!” Inzu ya Nafa Nafa ntiyigera
inyeganyega.
Ikirura kirongera gihuhana imbaraga nyinshi
kiti “pfuuuu, pfuuu, pfuuu.” Cya kirura cyari
cyananiwe cyane gihera umwuka, cyidimba
hasi ngo “vutuuuuu!” Nuko kirambarara hasi. Utugurube dutatu duhengereje mu mwenge
w’urugi, tubona cya kirura kirambaraye hasi.
Turagikwena, turaseka turatembagara!
Turishima kuko dukijijwe n’inzu yatwo ikomeye.
Ikirura byakigendekeye gute? Kuva ubwo,
ikirura kiribwira kiti “n’ubundi inyama
y’akagurube irabishye, sinzongera kuyirya.”